Účinné uplatňovanie práva verejnosti na prístup k dokumentom inštitúcií EÚ je jedným z viacerých spôsobov, ktorými sa EÚ usiluje zvýšiť transparentnosť a zodpovednosť voči svojim občanom.

Politické usmernenia, ktoré pre Komisiu vydal predseda Juncker, obsahujú rozhodný záväzok k zvýšeniu transparentnosti. Tento záväzok bol následne zavedený do praxe niekoľkými spôsobmi.

V novembri 2014, počas prvého mesiaca svojho mandátu, podnietila Komisia zvýšenie transparentnosti tým, že sa zaviazala zverejňovať informácie o tom, kto sa stretáva s jej vedúcimi politickými predstaviteľmi a vyššími úradníkmi, a poskytnúť širší prístup k dokumentom týkajúcim sa rokovaní o transatlantickom partnerstve v oblasti obchodu a investícií (TTIP) so Spojenými štátmi americkými.

Nová Komisia tiež rozhodla, že komisári, členovia kabinetu a generálni riaditelia by sa mali stretávať len so zástupcami záujmových skupín, ktorí podpísali register transparentnosti; tento register poskytuje informácie o osobách, ktoré sa snažia ovplyvniť tvorbu politiky v inštitúciách EÚ, o témach, ktorými sa zaoberajú a o ľudských a finančných zdrojoch, ktoré využívajú. Komisia oznámila aj svoj zámer predložiť návrh povinného medziinštitucionálneho registra transparentnosti, ktorý sa bude vzťahovať na Európsky parlament, Európsku komisiu a Radu.

V máji 2015 predstavila nová Komisia svoj program lepšej regulácie. Tento komplexný balík zahŕňajúci celý cyklus politík posilní otvorenosť a transparentnosť rozhodovacieho procesu EÚ, zlepší kvalitu nových právnych predpisov pomocou lepších posúdení vplyvu navrhovaných právnych predpisov a ich zmien a tiež podporí sústavné a dôsledné preskúmavanie existujúcich právnych predpisov EÚ, aby politiky EÚ napĺňali svoje ciele čo najúčinnejšie a najefektívnejšie. Tento transparentný prístup sa bude uplatňovať aj v prípade sekundárnych právnych predpisov vo forme delegovaných a vykonávacích aktov.

Táto správa sa zameriava na právo na prístup k dokumentom stanovené v článku 15 ods. 3 Zmluvy o fungovaní Európskej únie a v nariadení č. 1049/2001, ktoré je základným prvkom prístupu Komisie k transparentnosti podporujúcim proaktívne zverejňovanie veľkého množstva informácií na webovom sídle Komisie. Táto správa, vypracovaná podľa článku 17 ods. 1 nariadenia (ES) č. 1049/2001 o prístupe verejnosti k dokumentom Európskeho parlamentu, Rady a Komisie, poskytuje informácie o uplatňovaní týchto pravidiel Komisiou, vrátane údajov o počte žiadostí o prístup a počte poskytnutých dokumentov. Správa sa vzťahuje na rok 2014 a vychádza zo štatistických údajov, ktoré sú zhrnuté v prílohe.

Štatistické údaje odzrkadľujú počet žiadostí, a nie počet vyžiadaných dokumentov. V praxi sa žiadosti môžu vzťahovať na jeden dokument, ako aj na celé spisy, ktoré sa týkajú určitého konania obsahujúceho množstvo dokumentov. Správa nezahŕňa žiadosti o prístup k dokumentom, ktoré už boli v čase podania žiadosti verejne dostupné.

Význam práva na prístup k dokumentom v rámci politiky transparentnosti Komisie vyplýva priamo z týchto štatistík, pretože požadované dokumenty boli úplne alebo čiastočne poskytnuté v 88 % prípadov pri prvých žiadostiach, a všeobecnejšie, dodatočný prístup bol povolený pri opakovaných žiadostiach v 43 % prípadov.

1.Registre a internetové stránky

1.1.V roku 2014 sa do registra dokumentov Komisie vložilo 19 755 nových dokumentov (pozri prílohu – tabuľka 1).

1.2.Verejný register Komisie obsahoval v roku 2014 tieto dokumenty: Série COM, SEC, C, JOIN, SWD, Ú. v. EÚ a PV. V roku 2014 Komisia nevytvorila ani nedostala žiadne citlivé dokumenty, ktoré by patrili do niektorej z týchto kategórií dokumentov.

1.3.V nasledujúcej tabuľke sú uvedené štatistické údaje za rok 2014 o návštevnosti webového sídla „Prístup k dokumentom“ na portáli EUROPA.





Počet jednorazových návštev Návštevy Počet zobrazených stránok Spolu 28 244 32 998 44 991 Mesačný priemer 2 354 2 750 3 749

2.Spolupráca s ostatnými inštitúciami, ktorých sa nariadenie týka

Príslušné tri inštitúcie (Európsky parlament, Rada a Komisia) sa pravidelne stretávali na administratívnej úrovni s cieľom podeliť sa o skúsenosti, rozvíjať najlepšie postupy a zabezpečiť jednotné uplatňovanie nariadenia.

3.Analýza žiadostí o prístup

3.1.V roku 2014 sa množstvo prichádzajúcich prvých žiadostí o prístup mierne znížilo (6 227 žiadostí v roku 2014 v porovnaní so 6 525 v roku 2013). Počet odpovedí na základe nariadenia (ES) č. 1049/2001 bol 5 637 v roku 2014 v porovnaní s 5 906 v roku 2013. (Pozri prílohu – tabuľka 2).

3.2.Pokiaľ ide opakované žiadosti, počet prijatých žiadostí sa výrazne zvýšil, a to až o 27 % (v roku 2014 prišlo 300 nových opakovaných žiadostí, pričom v roku 2013 ich bolo 236). V roku 2014 bolo uzavretých 327 žiadostí, zatiaľ čo v roku 2013 sa ich uzavrelo 252, čo predstavuje významný nárast, až o 30 %. (Pozri prílohu – tabuľka 5).

3.3.V roku 2014, podobne ako v roku 2013, dostal najvyšší počet prvých žiadostí generálny sekretariát (11,6 % z celkového počtu). Počet prvých žiadostí o dokumenty Generálneho riaditeľstva pre hospodársku súťaž sa zvýšil z 5,1 % na 7,6 %, čím sa zaraďuje na druhé miesto, zatiaľ čo počet žiadostí o dokumenty Generálneho riaditeľstva pre zdravie a spotrebiteľov, ktoré sa nachádza na treťom mieste, sa znížil z 8,3 % na 7,2 %. Ďalších šesť generálnych riaditeľstiev dostalo niekoľko žiadostí, ktoré predstavujú viac ako 5 % z celkového počtu žiadostí (GR pre poľnohospodárstvo a rozvoj vidieka, GR pre podnikanie a priemysel, GR pre životné prostredie, GR pre vnútorný trh a služby, GR pre daňovú a colnú úniu a GR pre obchod). Ostatné generálne riaditeľstvá predstavujú menej ako 5 %. (Pozri prílohu – tabuľka 10).